<classify> WAZIRI wa Nchi Ofi si ya Rais Tawala za Mikoa na Serikali za Mitaa Tamisemi, Selemani Jafo amevitaka vyama vya siasa kuacha kuchezeana rafu katika mchakato wa uchaguzi wa Serikali za Mitaa inaoyoendelea ili kulinda demokrasia ya kweli iliyopo nchini. Jafo pichani aliyasema hayo jijini Dar es Salaam jana na kusisitiza kuwa ofisi yake haibariki vitendo hivyo ambavyo matokeo yake yamekuwa malalamiko kutoka kwa baadhi ya vyama hivyo pamoja na mambo mengine vimekuwa vikichafua demokrasia iliyopo nchini. Kauli ya waziri huyo imetokana na uwepo wa malalamiko mbalimbali kutoka katika baadhi ya vyama vya siasa na wagombea wakiwalalamikia wasimamizi wa uchaguzi na makundi mengine vikiwemo vyama vinavyojiandaa kushiriki uchaguzi huo kutotenda haki kulingana na taratibu za uchaguzi huo zinavyotaka.Nivitake vyama vya siasa kufanya siasa za kistaarabu na kuacha michezo michafu dhidi ya chama au vyama vingine katika uchaguzi huu unaotarajiwa kufanyika Novemba 24 mwaka huu,alisema Jafo. Alisema kama ikitokea mwananchi au chama chochote kina mashaka dhidi ya mgombea yeyote au kutoka chama kingine kinapaswa kusubiri muda wa kukata rufaa utakapofika na kuitumia fursa hiyo, badala ya kuleteana figisufigisu hizo alizodai kuwa hazina tija katika mustakabali wa siasa za Tanzania. Wakati Jafo anatoa karipio hilo, Chama cha Demokrasia na Maendeleo Chadema Mkoa wa Arusha kimelalamikia wagombea wake katika uchaguzi mdogo wa serikali za mtaa kuporwa fomu za kugombea. Pia kutekwa huku baadhi ya maeneo watendaji wa kata kufunga ofisi pindi wagombea hao wa upinzani wanaporejesha fomu za kugombea. Pia chama hicho katika jimbo la Longido, Namanga na Loliondo kimedai kwamba watendaji wa kata hizo tangu jana wamefunga ofisi huku baadhi ya wagombea wake wakinyanganywa fomu na watu wasiojulikana ambao huwa wamejificha katika ofisi hizo kuvizia wagombea wa upinzani wanapozirejesha. Akizungumza na vyombo vya habari katika kikao cha wagombea mbalimbali wa serikali za mtaa, jimbo la Arusha Mjini, Katibu wa chadema Mkoa wa Arusha, Elisa Mungule amesema kuwa chama hicho kinahujumiwa na viongozi wa serikali wa mkoa,wilaya ,polisi na wasimamizi wasaidizi wa uchaguzi ili wagombea wao wakose sifa za kushiriki uchaguzi huo kutokana na hofu walionayo Chama Cha MapinduziCCM. Kwa upande wake mbunge wa Arusha Mjini, Godbless Lema ameiambia serikali kupitia wingi wa wabunge wa CCM kutoa mapendekezo ya kufuta vyama vyingi ili kibaki chama kimoja cha mapinduzi kuliko manyanyaso wanayofanyiwa wapinzani.Lema ametoa kauli hiyo baada ya kutoridhishwa na mwenendo wa uchaguzi wa serikali za mitaa kutokana na vitendo vya utekaji dhidi ya wagombea wa chadema huku wasimamizi wasaidizi wa uchaguzi wakishiriki hujuma dhidi ya chadema.Wagombea wetu wanatekwa kwa silaha ,wanaporwa fomu za kugombea, wananyimwa fomu ,wanapigwa na wanapoenda kulalamika polisi wanaambiwa mnachezeana wenyewe kwa wenyewe, amesema na kuongeza:Mimi ningekuwa na mamlaka ningewaambia wagombea waachane na uchaguzi huu. Baadhi ya wagombea mbalimbali wa mitaa, ambao wameeleza kunyanyaswa kwa kuchanwa kwa fomu zao wakati wakirejesha ,kutekwa ,kutishiwa maisha na kupigwa.Wamedai kwamba licha ya kupeleka malalamiko yao katika vituo kadhaa vya polisi na kupatiwa hati ya mashtaka, hakuna msaada wowote wanaopatiwa na hivyo kuhofia kupoteza sifa za kugombea nafasi hizo. Baadhi ya wagombea hao waliokumbwa na kadhia hiyo Clotilda Aloyce ambaye ni mgombea wa mtaa wa Olmuriaki kata ya Sombetini ambaye amesema wakiwa katika ofisi ya Ofisa mtendaji walivamiwa na watu wasiojulika wakawa wanawashambulia kwa kipigo na kuwataka wawapatie fomu.Naye Renatus Kimario mgombea wa mtaa wa kijenge Kaskazini kata ya Kimandolu alisema kuwa juzi wakiwa wanahakiki fomu majira ya saa 7:00 mchana walivamiwa na watu watatu wakiwa na gari nyeupe aliyoitambua kwa namba T329 ASK ambao waliwatishia kwa bastola na kuwataka wawapatie fomu na baada ya kuzichukua waliondoka kwa kasi.Naye Katibu wa Chadema wilaya ya Arusha, Innocent Kisanyage ameitaja mitaa katika jiji la Arusha ambayo wagombea wake wamekumbwa na kadhia hiyo kuwa ni mtaa wa Sokoni One,Muriet,Olmoriaki na Longdong.Akizungumzia hilo, msimamizi wa uchaguzi katika jimbo la Arusha Mjini, Msena Binna amekiri kupokea malalamiko juu ya watendaji kutoonekana kwenye ofisi zao na kudai kuwa suala hilo wamelishughukia kikamilifu. Kwa upande wangu sina taarifa za mgombea kutekwa ila kama kuna mtu ametekwa anapaswa kutoa malalamiko polisi kwa sababu ni kosa la jinai,alisema Binna. Alisema malalamiko hayo ameyashughulikia kwa kiwango kikubwa na kama kuna mgombea amepata shida ampigie simu na atashughulikia.  <topic>: KITAIFA 